《经武山下望虎鼻峰爱其峭拔赋诗一首过南溪柬萧鹏举》
元代·刘崧

我行武山南向西，冈峦回伏当武溪。孤标上撑出虎鼻，落日东射云中霓。

武山势高如卧几，后巘前峰互盘峙。浮云独抗九千丈，异县相望百馀里。

金华越台方殿奔，大小尖星安足论。武仙绿发挂琼树，手挹太白开天门。

乱来寻山苦嫌浅，石室何年閟苔藓。明日南溪访故人，定接飞萝上层巘。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。